stanford-oval/wikipedia huggingface dataset:
אלסידס גיג'ה
קריירת משחק > נבחרת אורוגוואי

גיג'ה זכה לזימון בכורה מהמאמן חוסה לואיס פונטנה על אף חוסר ניסיונו הבינלאומי בשנת 1950. ב-6 במאי ערך את הופעת הבכורה שלו במדי אורוגוואי בניצחון 4-3 על ברזיל במסגרת גביע ריו ברנקו. בשני המשחקים הבאים ניצחה ברזיל את אורוגוואי (3-2, 1-0) וזכתה בגביע, בעוד גיג'ה צבר שלוש הופעות בינלאומיות במהלך הטורניר.
כחודש לאחר מכן החל בברזיל טורניר מונדיאל 1950, וגיג'ה זומן על ידי פונטנה לסגל אורוגוואי. בשלב הבתים הראשון, בעקבות פרישתה של צרפת, נערך משחק אחד בלבד, ובו הביסה אורוגוואי את בוליביה בתוצאה 8-0. גיג'ה כבש בדקה ה-87 את שער הבכורה שלו בנבחרת, השער שקבע את תוצאת המשחק. אורוגוואי עלתה לבית הגמר, ופתחה בשוויון 2-2 עם ספרד, כאשר גיג'ה כובש את השער הראשון במשחק בדקה ה-29. במשחק השני מול שוודיה איזן גיג'ה את התוצאה לשוויון 1-1 בדקה ה-39, בדרך לניצחון 3-2 בסיום.
במשחק האחרון פגשה אורוגוואי את ברזיל, המארחת והפייבוריטית הברורה לזכייה, באצטדיון מרקנה לעיני אצטדיון מלא. הברזילאים עוד הובילו 1-0 במשחק, אך גיג'ה בישל לסקיאפינו את השוויון. 11 דקות לסיום קיבל גיג'ה את הכדור מסקיאפינו, חדר לרחבה והכניע את מואסיר ברבוזה, שהיה ממוקם לא נכון לאחר שציפה למסירה מצד גיג'ה. השער השקיט את מאות אלפי הצופים באצטדיון, הברזילאים לא הצליחו לחזור, ואורוגוואי זכתה בגביע העולם בפעם השנייה בתולדותיה. גיג'ה זכה בברזיל לכינוי התליין, והמשחק עצמו זכה בברזיל לכינוי מרקנאסו, אסון המרקנה. גיג'ה סיים את הטורניר עם ארבעה שערים (היחידים שלו במדי אורוגוואי) בארבע הופעות, ובמקום הרביעי בטבלת הכובשים בטורניר. כמו כן, זכה גיג'ה להיכנס לנבחרת הטורניר לצד ארבעה מחברי נבחרתו. שנים לאחר הטורניר, בריאיון לעיתון ברזילאי, אמר גיג'ה במשפט שהפך למזוהה עמו וצוטט רבות בהמשך:
רק שלושה אנשים הצליחו להשתיק את המרקנה: האפיפיור, פרנק סינטרה ואני
גיג'ה הוסיף חמש הופעות נוספות בטורניר ידידותי שנערך בצ'ילה, ובסך הכול זכה ל-12 הופעות במדי נבחרת אורוגוואי.
ב-1957 זומן גיג'ה לסגל נבחרת איטליה, המדינה בה שיחק באותה תקופה ושבה קיבל אזרחות מקומית. משחקו הראשון היה ב-26 במאי 1957, בתבוסה 3-0 לפורטוגל במוקדמות מונדיאל 1958. הוא הוסיף ארבע הופעות נוספות במדי איטליה, בהן שתיים נוספות במוקדמות המונדיאל מהן לא הצליחה איטליה להעפיל, וכבש שער אחד.
לאחר הפרישה

בעונת 1980 שב גיג'ה לתקופה קצרה למגרשים, כמאמנה של פניארול במדיה פרץ כשלושים שנה קודם לכן. לאחר תקופה קצרה הוחלף בלואיס קוביז'ה.
גיג'ה היה לאחרון שנותר בחיים מבין 22 השחקנים ששיחקו במרקנאסו. ב-16 ביולי 2015, 65 שנים בדיוק מאז אותו המשחק, הלך גיג'ה לעולמו בגיל 88.
תארים

אליפות אורוגוואי (2): 1949, 1951
גביע ערי הירידים: 1960/1961
אליפות איטליה: 1961/1962
גביע העולם: 1950
נבחרת הטורניר: מונדיאל 1950
סטטיסטיקות > מועדונים

מתייחס להופעות בסרייה א' בלבד
| עונה | קבוצה | ליגה | בליגה> הופעות | בליגה> שערים |
| --- | --- | --- | --- | --- |
| 1953/1954 | רומא | איטליה סרייה א' | 34 | 4 |
| 1954/1955 | רומא | איטליה סרייה א' | 26 | 2 |
| 1955/1956 | רומא | איטליה סרייה א' | 28 | 4 |
| 1956/1957 | רומא | איטליה סרייה א' | 27 | 4 |
| 1957/1958 | רומא | איטליה סרייה א' | 29 | 2 |
| 1958/1959 | רומא | איטליה סרייה א' | 29 | 1 |
| 1959/1960 | רומא | איטליה סרייה א' | 17 | 1 |
| 1960/1961 | רומא | איטליה סרייה א' | 11 | 1 |
| 1961/1962 | מילאן | איטליה סרייה א' | 4 | 0 |
| סך הכול | סך הכול | סך הכול | 205 | 19 |
סטטיסטיקות > נבחרת לאומית

| נבחרת אורוגוואי> שנה | נבחרת אורוגוואי> הופעות | נבחרת אורוגוואי> שערים |
| --- | --- | --- |
| 1950 | 7 | 4 |
1951: 0
| 1952 | 5 | 0 |
| סה"כ | 12 | 4 |
נבחרת איטליה
| שנה | הופעות | שערים |
| 1957 | 3 | 1 |
| 1958 | 1 | 0 |
| 1959 | 1 | 0 |
| סה"כ | 5 | 1 |
הערות שוליים

↑  מת אלסידס גיג'ה, כובש שער הניצחון של אורוגוואי במונדיאל 1950, באתר וואלה, 17 ביולי 2015
↑  מת אלסידס ג'יג'יה, גיבור המרקנאסו ב-1950, באתר ynet, 17 ביולי 2015
↑  מת השחקן שהשתיק את המרקאנה ב-1950, באתר ערוץ הספורט, 17 ביולי 2015
| --- | --- |
בקרת זהויות :  LCCN: no2016022928  VIAF: 958145857882623020968   WorldCat (עם VIAF): 958145857882623020968
אקסוסט

| --- | --- |

 מידע בסיסי
 ייעוד:  טיל נגד ספינות
 ארץ ייצור:  צרפת צרפת
 יצרן:  MBDA
 פעילות מבצעית:  מלחמת פוקלנד
 תקופת השירות:  1973–הווה (כ־51 שנים) 
 פלטפורמת שיגור:  שיגור קרקעי מרכבים, ספינות, מטוסים וצוללות
 מאפיינים כלליים
 הנעה:  מנוע דלק מוצק
 משקל:  670 ק"ג
 ממדים
 אורך:  4.7 מטר
 קוטר:  35 ס"מ
 מוטת כנפיים:  1.1 מטר
 ביצועים
 מהירות:  0.9 מאך
 טווח:  70 ק"מ
 גובה טיסה:  2 מטרים
 ראש קרב והנחיה
 ראש קרבי:  165 ק"ג של חומר נפץ
 הנחיה:  ניווט אינרציאלי בשלב תחילת המעוף וביות מכ"מי בשלב סיום המעוף
אקסוֹסֶט (צרפתית: Exocet) הוא טיל נגד ספינות מתוצרת צרפת. לטיל מספר גרסאות שמאפשרות את שיגורו מהיבשה, מהים, מהאוויר ואף מצוללות. מקור השם "אקסוסט" הוא מהמילה הצרפתית לדג הדאון, המתחמק מטורפים באמצעות דאיה מעל המים.
היסטוריה

האקסוסט נבנה על ידי חברת MBDA, חברה אירופאית לייצור טילים. פיתוחו החל בשנת 1967 כטיל מדגם MM38 המשוגר מספינות.
הגרסה המשוגרת ממטוסים החלה להיבנות בשנת 1974 ונכנסה לשירות ב-1979.
הטיל מיועד לפגוע בספינות גדולות. ההנחיה מתחילה כניווט אינרציאלי ועוברת לביות מכ"מי לקראת הפגיעה במטרה.
הטיל מונע על ידי מנוע דלק מוצק לטווח מרבי של 70 קילומטרים. גרסת הטיל לשיגור מצוללות משוגרת בתוך מעטפת שיגור שמתפרקת לאחר היציאה מהמים.
היסטוריה > גרסאות

MM38 - שיגור מהקרקע
AM39 - שיגור ממטוסים
SM39 - שיגור מצוללות
MM40 - שיגור מהקרקע
לגרסה החדשה ביותר, MM40 block 3, טווח מרבי של 180 קילומטרים והוא מונע על ידי מנוע טורבו סילון.
"טבילת האש" הראשונה של הטיל הייתה במלחמת פוקלנד בשנת 1982 על ידי צבא ארגנטינה שהשתמש בו בהצלחה יחסית, פגע במספר ספינות מלחמה בריטיות גרם להן נזקים קשים ואף הטביע שתיים מהן. הבריטים פחדו מאוד מהיכולות המוכחות של הטיל ומחוסר האונים שלהם נגדו והיו מודעים לכך, שאם יפגעו טילי אקסוסט בנושאות המטוסים שלהם, הם עלולים להפסיד במלחמה.
עקב כך, יצאו הבריטים למבצעים מודיעיניים גדולים על-מנת למנוע מהארגנטינאים לרכוש טילים נוספים מהסוג הזה (בזמן המלחמה ברשות הארגנטינאים היו חמישה טילים בלבד).
עיראק שיגרה כ-200 טילי אקסוסט אוויריים על ספינות איראניות במידה מסוימת של הצלחה במהלך מלחמת איראן–עיראק.
מכליות דלק וספינות אזרחיות נפגעו, למרות שבמרבית המקרים הטילים לא התפוצצו.
ב-17 במאי 1987 שיגר מטוס עיראקי שני טילי אקסוסט לעבר ספינת המלחמה האמריקאית "סטארק". שני הטילים פגעו, אבל רק אחד התפוצץ. 37 מלחים נהרגו ו-21 נפצעו. הספינה ניזוקה קשה אך לא טבעה ונשלחה לתיקונים.
מדינות המחזיקות בטילי אקסוסט

ארגנטינה ארגנטינה
ברזיל ברזיל
צ'ילה צ'ילה
קולומביה קולומביה
קפריסין קפריסין
אקוודור אקוואדור
מצרים מצרים
צרפת צרפת
גרמניה גרמניה
יוון יוון
אינדונזיה אינדונזיה
כווית כווית
לוב לוב
מלזיה מלזיה
מרוקו מרוקו
עומאן עומאן
פקיסטן פקיסטן
פרו פרו
קטר (מדינה) קטאר
דרום אפריקה דרום אפריקה
תאילנד תאילנד
טורקיה טורקיה
איחוד האמירויות הערביות איחוד האמירויות
אורוגוואי אורוגוואי
מדינות המחזיקות בטילי אקסוסט > החזיקו בעבר

בלגיה בלגיה
גאורגיה גאורגיה
עיראק עיראק
ונצואלה ונצואלה
הממלכה המאוחדת הממלכה המאוחדת
המשחתת USS Stark לאחר פגיעת שני טילי אקסוסט במפרץ הפרסי, 1987
אלכסנדרוס צורבאס

אלכסנדרוס צורבאס (ביוונית: Αλέξανδρος Τζόρβας; נולד ב-12 באוגוסט 1982) הוא כדורגלן עבר יווני ששיחק בעמדת השוער.
קריירת מועדונים

צורבאס התחיל את הקריירה שלו במחלקת הנוער של פנאתינאיקוס. אף על פי שנחשב להבטחה גדולה, הוא התקשה למצוא את מקומו בהרכב הקבוצה הראשונה והושאל לאגיוס ניקולאוס, מרקופולו וטרסיוולוס. בשנת 2007 שוחרר מפנאתינייקוס וחתם בOFI כרתים. בסיום העונה הגיע למקום השני בתחרות שוער השנה ביוון. בקיץ 2008 חזר לפנאתינאיקוס. את החודש הראשון שלו במועדון, הוא התחיל כשחקן ספסל ולאחר מכן הפך לשחקן הרכב. בעונת 2009/2010 זכה עם המועדון בדאבל.
ב-26 באוגוסט 2011 חתם בפלרמו לשנתיים תמורת 700 אלף אירו. ב-11 בספטמבר 2011 ערך את הופעת הבכורה שלו במדי פאלרמו בניצחון 3-4 נגד אינטר מילאנו. לאחר מינויו של דאביס מנגייה למאמן, צורבאס ירד לספסל ובקיץ 2012 חתם בגנואה עד לסיום העונה אך גם בה שימש כשוער שני. ב-17 במרץ 2013 צורבאס ערך את ההופעה היחידה שלו בגנואה נגד פיורנטינה.
ב-9 ביולי 2013 חזר ליוון וחתם לשנתיים באפולון סמירני ששיחקה אז בליגה השנייה. לאחר שהרשים במדי סמירני, הוא אף הצליח לחזור לסגל נבחרת יוון אף על פי ששיחק בליגה השנייה בארצו.
ב-1 בספטמבר 2014 חתם בנורת'איסט יונייטד מהסופר ליג ההודית. ב-23 בדצמבר עזב את המועדון.
קריירה בינלאומית

ב-21 במרץ 2008 זומן לראשונה לסגל נבחרת יוון לקראת משחק הידידות נגד פורטוגל. ב-19 בנובמבר 2008 ערך את הופעת הבכורה שלו בנבחרת במשחק ידידות נגד איטליה. במונדיאל 2010 שימש כשוער הראשון של הנבחרת. אולם לאחר שאיבד את מקומו בהרכב של פאלרמו, איבד גם את מקומו בהרכב הנבחרת.
אנה קומורובסקה

אנה קומורובסקה (בפולנית: Anna Komorowska; נולדה ב-11 במאי 1953) היא רעייתו של נשיא פולין ברוניסלב קומורובסקי.
ביוגרפיה

קומורובסקה נולדה בוורשה, שני הוריה עבדו במשרד לביטחון הפנים של פולין הקומוניסטית של אחרי מלחמת העולם השנייה, סביה מצד אמה נהרגו בשואה. היא למדה פילולוגיה באוניברסיטת ורשה.
היא עבדה כמורה ללטינית בבית ספר תיכון, ב-1970 היא פגשה את ברוניסלב קומורובסקי, ב-1977 הם התחתנו ונולדו להם חמישה ילדים. לאחר שהחל הממשל הצבאי בפולין נכלא בעלה, ב-1981 למחנה המעצר שלו ובכך הייתה לאחת הנשים הראשונות שעשו זאת. אחרי נפילת המשטר הקומוניסטי בפולין עבדה מספר שנים בחברת ביטוח.
ב-2010 נבחר בעלה לנשיא פולין והיא החלה לשמש כגברת הראשונה של המדינה, היא קיבלה עיטור מטעם ממשלות שוודיה ומונקו.
אלכסנדרוס מברוקורדאטוס

אָלֶכְּסַנְדְּרוֹס מָבְרוֹקוֹרדַאטוֹס (ביוונית: Αλέξανδρος Μαυροκορδάτος;‏ 11 בפברואר 1791 – 18 באוגוסט 1865) היה מדינאי יווני וממנהיגי מלחמת העצמאות היוונית נגד שלטון האימפריה העות'מאנית. לאחר המלחמה שימש כראש ממשלת יוון מספר פעמים תחת שלטון אותון, מלך יוון. המדינאי חרילאוס טריקופיס היה אחיינו.
ביוגרפיה

אלכסנדרוס היה יליד של בית אצולת פנרים היווני (בית אצולה אשר התגורר ברובע היווני של קונסטנטינופול), אשר זה זמן רב במובהק שימש לשירות הפאדישאה (סולטאן עות'מאני) הטורקי.
משנת 1812 היה אלכסנדרוס מזכיר במשרדו של יואן גאורגה קאראג'ה, שליט נסיכות ולאכיה אשר הייתה מדינת חסות לעות'מאנים, ומאוחר יותר יצא לגלות עם אדונו אשר ברח ממכווני החודים לכיסאו (בהם הרוסים אשר רצו להפילו ולהחליפו בשליט הנאמן לחסותם) אל פיזה.
ביוגרפיה > מרד בטורקים

בשנת 1821 הצטרף אלכסנדרוס לארגון פיליקי אטריה של מהפכנים ביוון שזה עתה מרדו בטורקים והחלו את מלחמת העצמאות היוונית; למרות החשדות של המורדים להימצאות מרגל בין בני משפחת פנרים (אשר כאמור רובם שמרו על אמון הטורקים), הוא התבסס במהרה כראש ממשלה אזורית במיסולונגי, במערב יוון. במהלך דצמבר 1821 ועד ינואר 1822 אלכסנדרוס עמד בראש האספה הלאומית הראשונה, באפידאורוס, והוביל את עריכת החוקה.
אלכסנדרוס, לאחר שהשיג את אמון המורדים נבחר לנשיא הראשון של הרפובליקה ההלנית הראשונה.
הממשלה החדשה הפעילה מעט כוח של ממש, ואלכסנדרוס חזר במהרה למיסולונגי, שם ניהל הגנה מוצלחת נגד הטורקים (נובמבר 1822 - ינואר 1823). הוא ייצג את השלטון הלאומי כמושל כללי (1823-1825) במיסולונגי, וקיבל שם את ביקורו של לורד ביירון, המשורר-פרטיזן האנגלי המפורסם שתמך בעניין העצמאות היוונית.
מאוחר יותר אלכסנדרוס הפך למנהיג הראשי של המפלגה הפרו-אנגלית, אף שלא אישר את דרישת יוון להפוך למדינת חסות של האימפריה הבריטית.
ביוגרפיה > ברפובליקה ובממלכה

לאחר שעבר התעלמות במהלך נשיאותו של הרוזן יואניס אנטוניוס קפודיסטריאס בין 1827-1831), מונה אלכסנדרוס לשר האוצר (1832) ולאחר מכן לראש ממשלת יוון (1833) תחת אותון, המלך הראשון של יוון.
בהמשך שימש כשליח יווני במינכן, ברלין, לונדון ולבסוף בקונסטנטינופול. לאחר שנקרא בשנת 1841 בידי המלך אותון לשוב ולהנהיג את משרד החוץ, הוטל על אלכסנדרוס להקים ממשלה חדשה מתוך משבר פוליטי שהביא לקריסת הממשלה הקודמת. הממשל הרפורמיסטי שלו התברר כחסר השפעה במהירות לנוכח האבסולוטיזם המלכותי, וב-20 באוגוסט 1841 הוא נאלץ להתפטר.
לאחר המהפכה של 1843 אשר דרשה את סיום ההשפעה של ממלכת בוואריה על הממשל של המלך אותון, חוקה, מונרכיה פרלמנטרית וזכות בחירה אוניברסלית אלכסנדרוס שוב שירת בתור ראש ממשלה בשנת 1844 ומאוחר יותר בין 1854 ל-1855, לאחר מכן יצא לגמלאות ונפטר באגינה בשנת 1865, בעודו בן 74. אלכסנדרוס דבר 8 שפות מבחינה שוטפת, בהם אנגלית, צרפתית וטורקית.
אנדוריאנים

| --- | --- |
השגריר האנדוריאני שראס; מתוך הפרק "Journey To Babel" של "מסע בין כוכבים: הסדרה המקורית", 1967.
השגריר האנדוריאני שראס; מתוך הפרק "Journey To Babel" של "מסע בין כוכבים: הסדרה המקורית", 1967.
 הופעה ראשונה:  "Journey To Babel" של "מסע בין כוכבים: הסדרה המקורית", 1967
 יוצרים:  די סי פונטנה
 נתונים
 טריטוריית מגורים:  רביע בטא
אנדוריאנים (באנגלית: Andorian) הם גזע בדיוני של חוצנים דמויי-אדם המופיעים ביקום הבדיוני של זיכיון "מסע בין כוכבים", ואשר נוצרו על ידי די סי פונטנה. הם תושביו הילידים של ירח-קרח בשם אנדוריה (המכונה לעיתים גם אנדור), המקיף ענק גז כחול בעל טבעות פלנטריות. בין מאפייניהם: עורם הכחול, שיערם הלבן, וכן זוג מחושים על גולגולתיהם.
האנדוריאנים הופיעו לראשונה בשנת 1968, בסדרה "מסע בין כוכבים: הסדרה המקורית", בפרק "Journey to Babel", ומאז נראו או הוזכרו במספר פרקים בסדרות הזיכיון השונות. הם מוזכרים כחברים חשובים וחיוניים בפדרציית הכוכבים המאוחדת, בפרק "In the Cards" של "מסע בין כוכבים: חלל עמוק 9" משנת 1997, אולם לא זכו לחשיפה ניכרת עד לתקופתה של הסדרה "מסע בין כוכבים: אנטרפרייז" בשנים 2001–2005, אשר במסגרתה נעשה בהם שימוש כדמויות חוזרות, בעיקר בדמותו של שרן, מפקד ספינת חלל אשר שמר על מערכת יחסים של ידידות ויריבות עם קפטן האנטרפרייז NX-01 ג'ונתן ארצ'ר. באותה סדרה, הצופים לומדים יותר על ספינות-חלל אנדוריאניות, כוכב הבית אנדוריה, וכן התרבות וההיסטוריה של האנדוריאנים וכן של האנארים (תת-מין של האנדוריאנים), יותר מכפי שהוצגו בעבר. בפרק "Zero Hour" משנת 2004 מצוין כי האנדוריאנים הם אחד מארבעת החברים המייסדים של פדרציית הכוכבים המאוחדת (השלושה האחרים הם בני האדם, הוולקנים והטלריטים).
ביולוגיה

לאנדוריאנים יש דם כחול, עור כחול, שיער לבן, וזוג מחושים על גולגולתיהם. בזמן של "מסע בין כוכבים: אנטרפרייז", המחושים נראים כבולטים מהמצח, ומסוגלים לנוע, והם משמשים לצורך מחוות גופניות ומערכת שיווי המשקל. אם יחתכו, המחושים יגדלו בחזרה לאחר תשעה חודשים, אף שניתן לקצר את פרק הזמן הזה באמצעות גירוי חשמלי ועיסוי גולגולתי נמרץ.
ישנם לפחות שני תת-מינים של אנדוריאנים: אלו עם עור כחול, רוב האוכלוסייה; והאנארים המתבודדים יותר, בעלי עור כחול-לבן, שנחשבו למיתוס במשך זמן רב, עד אשר נוצר קשר בינם לבין כחולי העור בשנת 2154, בפרק "The Aenar". האנארים הם עיוורים, אך מפגינים יכולות טלפתיים וטלמטריים. נראה כי האנארים משתמשים במחושים שלהם כקולטים טלפתיים.
תרבות

"שיכר אנדוריאני" הוא משקה אלכוהולי בצבע כחול, ו-"בלוז אנדוריאני" הוא ז'אנר של מוזיקה.
בפרק "Data's Day" של "מסע בין כוכבים: הדור הבא", לוטננט-קומנדר דאטה אומר כי "נישואים אנדוריאניים בדרך כלל דורשים קבוצות של ארבעה אנשים, אלא אם כן ...." לא ידוע מה דאטה עמד לומר, בזמן שהוא נקטע לפני שהספיק להשלים את המשפט. רומנים מאוחרים יותר הרחיבו על כך, ומתארים את הגזע האנדוריאני כבעל ארבעה מינים: thaan ו-chen (המקבילים לזכר, בצורה גסה), בתוספת של shen ו-zhen (נקבה). טקס נישואים אנדוריאניים נקרא shelthreth, ותהליך הרבייה מחייב את כל ארבעת המינים.
האנדוריאנים הם קסנופובים, המפגינים סלידה עזה וחוסר אמון כלפי גזעים אחרים, בעיקר בני אדם ווולקנים, ולעיתים קרובות מתייחסים לבני האדם באמצעות כינוי הגנאי "ורודי עור". חוסר האמון שלהם בוולקנים בא לידי ביטוי בפרק "The Andorian Incident" של "מסע בין כוכבים: אנטרפרייז", שבו מוצב וולקני המשמש למעקב ארוך-טווח אחר האנדוריאנים מתגלה חבוי בתוך מנזר וולקני על כוכב הלכת פ'ג'ם (P'Jem), תוך הפרה של האמנה הקיימת בין שני הגזעים. בפרק זה הקפטן האנדוריאני שרן רואה לראשונה בקפטן האנטרפרייז NX-01 ג'ונתן ארצ'ר כאדם אובייקטיבי ומכובד, לאחר שארצ'ר מוסר לידיו סריקות, על מנת לספק הוכחה לאנשיו בדבר קיומו של המוצב הסודי.
היסטוריה

הספינה הימית הראשונה שהקיפה את אנדוריה הייתה Kumari, חותכת הקרח. מאה שנים מאוחר יותר, שמה הנערץ של ספינה זו הוענק לספינת חלל של המשמר הקיסרי של אנדוריה.
המפגש הראשון של האנדוריאנים עם הוולקנים היה מבטיח, אבל היחסים בין שני המינים העכירו עם הזמן. השניים קיימו משא-ומתן טריטוריאלי במשך שמונה שנים במהלך שנות ה-60 של המאה ה-21.
בסביבות 2104, האנדוריאנים יצרו קשר עם האנארים, ובכך הפיגו את מעמדו המיתולוגי של תת-מין זה.
האנדוריאנים עיצבו את נופו של כוכב הלכת ווייטאהן (Weytahn), אך זה, בסופו של דבר, סופח לשטח הוולקנים. בשנת 2151, המשמר הקיסרי האנדורי גילה תחנת ריגול וולקנית מוסתרת על עולם המנזר פ'ג'ם (P'Jem).
בשנת 2153, המשמר הקיסרי האנדורי שלח לשווא ספינת חלל למרחב דלפי, כדי ללכוד נשק זינדי המיועד לשימוש נגד הוולקנים. כשנה לאחר מכן, קומנדר שרן סייע לסכל את האיום הזינדי נגד כדור הארץ.
בשנת 2161, האנדוריאנים - יחד עם בני האדם, הטלרייטים והוולקנים - ייסדו את פדרציית הכוכבים המאוחדת.
בכנס שנערך בבבל בשנות ה-60 של המאה ה-23, שנועד לדון בהצטרפותם של הקורידאנים אל הפדרציה, האנדוריאנים היו מיוצגים, בין השאר, על ידי השגריר שראס.
בשנות ה-70 של המאה ה-23, מספר אנדוריאנים שירתו על ספינת החלל אנטרפרייז. בשנת 2291, פורטרט של אנדוריאנית מפורסמת קישט את חדר הישיבות של האנטרפרייז-A.
בשנת 2371, הגרונטולוג ד"ר גהי פ'טרל מאנדור היה מועמד לפרס קרינגטון (פרס המוענק לרופאים-מנתחים).
אימפריה

לאנדוריאנים היה סכסוך על הוולקנים. הוולקנים סיפחו את כוכב הלכת האנדוריאני ווייטאהן (Weytahn), אשר נקרא בפיהם פאאן מוקאר (Paan Mokar). עד לתחילת המאה ה-22, שני הצדדים נכנסו למצב של מיני-מלחמה קרה.
בשנת 2161, האנדוריאנים והוולקנים יישבו את כל המחלוקות ביניהם ויצרו את פדרציית הכוכבים המאוחדת, יחד עם הטלרייטים ובני האדם. בחלק השני של הפרק הכפול "In a Mirror, Darkly" נאמר כי ג'ונתן ארצ'ר היה שגריר כדור הארץ לאנדוריה בשנים 2169–2175.
"אנדוריה" (לעיתים, מכונה גם "אנדור") הוא ירח קרח החג סביב ענק גזים בעל טבעות פלנטריות. התסריטאים ג'ודית וגארפילד ריבס סטיבנס הצהירו כי "אנדור" הוא ענק הגז, "אנדוריה" הוא הירח, וכי זהו מאמץ מודע על מנת לטפל בחוסר ההתאמה. רוב הערים בנויות מתחת לאדמה כדי לנצל את החום הגיאותרמית. הטמפרטורות בקיץ מגיעות עד ל-28 מעלות צלזיוס מתחת לאפס. לאנדוריה יש ירח אחד לפחות או כוכב לכת שכן. האנדוריאנים חולקים את כוכב הבית שלהם עם תת-מין טלפתי מסתורי, האנארים, אשר להם עור בצבע כחול בהיר או לבן.
הופעות ואזכורים

| הסרט/סדרה | שנה | שם הפרק | הערות |
| --- | --- | --- | --- |
| "מסע בין כוכבים: הסדרה המקורית" | 1967 | "Journey To Babel" |  |
| "מסע בין כוכבים: הסדרה המקורית" | 1968 | "The Gamesters of Triskelion" |  |
| "מסע בין כוכבים: הסדרה המקורית" | ‏1969 | "Whom Gods Destroy" |  |
| "מסע בין כוכבים: הסדרה המקורית" | ‏1969 | "The Lights of Zetar" |  |
| "מסע בין כוכבים: סדרת האנימציה" | ‏1973 | "Yesteryear" |  |
| "מסע בין כוכבים: סדרת האנימציה" | ‏1973 | "The Time Trap" |  |
| מסע בין כוכבים: הסרט" | 1979 |  |  |
| מסע בין כוכבים 4: השיבה הביתה" | 1986 |  |  |
| מסע בין כוכבים 5: הגבול האחרון" | 1989 |  |  |
| "מסע בין כוכבים: הדור הבא" | ‏1990 | "The Offspring" |  |
| "מסע בין כוכבים: הדור הבא" | ‏1990 | "Captain's Holiday" |  |
| "מסע בין כוכבים: הדור הבא" | 1991 | "Unification" |  |
| "מסע בין כוכבים: אנטרפרייז" | 2001 | "The Andorian Incident" |  |
| "מסע בין כוכבים: אנטרפרייז" | 2002 | "Shadows of P'Jem" |  |
| "מסע בין כוכבים: אנטרפרייז" | 2003 | "Cease Fire" |  |
| "מסע בין כוכבים: אנטרפרייז" | ‏2004 | "Proving Ground" |  |
| "מסע בין כוכבים: אנטרפרייז" | ‏2004 | "Zero Hour" |  |
| "מסע בין כוכבים: אנטרפרייז" | ‏2004 | "Kir'Shara" |  |
| "מסע בין כוכבים: אנטרפרייז" | ‏2005 | "Babel One" |  |
| "מסע בין כוכבים: אנטרפרייז" | ‏2005 | "United" |  |
| "מסע בין כוכבים: אנטרפרייז" | ‏2005 | "The Aenar" |  |
| "מסע בין כוכבים: אנטרפרייז" | ‏2005 | "In a Mirror, Darkly" |  |
| "מסע בין כוכבים: אנטרפרייז" | ‏2005 | "(Part II) ‏In a Mirror, Darkly" |  |
| "מסע בין כוכבים: אנטרפרייז" | ‏2005 | "Demons" |  |
| "מסע בין כוכבים: אנטרפרייז" | ‏2005 | "Terra Prime" |  |
| "מסע בין כוכבים: אנטרפרייז" | ‏2005 | "...‏These Are the Voyages" |  |
| "מסע בין כוכבים: דיסקברי" | 2019 | "The Wolf Inside" |  |
| "מסע בין כוכבים: דיסקברי" | 2020 | "Scavengers" |  |
| "מסע בין כוכבים: דיסקברי" | 2020 | "The Sanctuary" |  |
איינאר

האיינאר הם תת-מין של האנדוריאנים. מראם דומה לזה של האנדוריאנים הרגילים, אך בניגוד לאנדוריאנים שצבעם כחול, האיינאר הם לבקנים. הם מתגוררים מתחת לאדמה באזורי הקרח של כוכב הבית. תת-המין הופיע לראשונה בסדרה "אנטרפרייז", והתברר שמדובר בגזע המונה אלפים בודדים. האיינאר הסתתרו עד כחמישים שנה לפני כן, ומקפידים על בידוד וריחוק מיתר האנדוריאנים. האיינאר הם עיוורים וטלפתים.
הערות שוליים

1 2  The home planet was first referred to as "Andoria" in Act 1 of "Prophet Motive", and as "Andor" in Act 3 of "In the Cards".
↑  "Andoria". Star Trek Database. StarTrek.com. נבדק ב-23 באפריל 2012. {{cite web}}:  (עזרה)
↑  The holographic Andorian female seen in Star Trek: The Next Generation looks green. The Andorian Thelin, depicted in Star Trek: The Animated Series, was greenish-gray
↑  "United". Star Trek: Enterprise. Season 4. Episode 13. February 4, 2005. UPN.
↑  As seen in the Deep Space Nine episode "Meridian"
↑  As seen in the Star Trek: The Next Generation episode "Unification (Part II)".
↑  Chris Black. "Cease Fire". Season 2, Episode 15. Star Trek: Enterprise. UPN. February 12, 2003
↑  Rick Berman and Brannon Braga. "Zero Hour" UPN; May 26, 2004
↑  In a DVD bonus feature for the 4th season of Enterprise
↑  This was established in the episode "The Aenar".
| מסע בין כוכבים: אנטרפרייז |
| --- | --- | --- |
| יוצרי הסדרה | בראנון בראגה • ריק ברמן • על-פי "מסע בין כוכבים" מאת ג'ין רודנברי |  |
| שחקנים ראשיים | סקוט באקולה • ג'ון בילינגסלי • ג'ולין בליילוק • דומיניק קיטינג • אנתוני מונטגומרי • לינדה פארק • קונור טריניר |  |
| דמויות ראשיות | ג'ונתן ארצ'ר • פלוקס • ט'פול • מלקולם ריד • טרוויס מייוות'ר • הושי סאטו • צ'ארלס טאקר |  |
| גזעי חייזרים | אוריונים • אנארים • אנדוריאנים • בוני הספירות • דנוביולנים • וולקנים • טלרייטים • זינדי • סוליבאנים • קלינגונים |  |
| מושגים | אנטרפרייז • מלחמת הזמן הקרה • פדרציית הכוכבים המאוחדת • צי הכוכבים |  |
| ראו גם | זיכיון מסע בין כוכבים |  |
דאטה וטרוי בהולודק, מתבוננים בהולוגרמה של אישה אנדוריאנית; מתוך הפרק "The Offspring" של "מסע בין כוכבים: הדור הבא", שנת 1990.
ת'לב, מרגל המתחזה להיראות כאנדוריאני; מתוך הפרק "Journey to Babel" של "מסע בין כוכבים: הסדרה המקורית", שנת 1967.
אקליפטוס סטיגריאנה

| אקליפטוס סטיגריאנה |
| --- | --- |

מצב שימור
 conservation status: least concern ללא חשש (LC)‏
מיון מדעי
ממלכה:: צומח
מערכה:: בעלי פרחים
מחלקה:: דו-פסיגיים
סדרה:: הדסאים
משפחה:: הדסיים
סוג:: אקליפטוס
מין:: אקליפטוס סטיגריאנה
שם מדעי
 Eucalyptus staigeriana ‏ביילי, 1883
תחום תפוצה
חצי האי כף יורק וצפון קווינסלנד שבאוסטרליה
אקליפטוס סטיגריאנה (שם מדעי: Eucalyptus staigeriana, באנגלית נקרא: Lemon Ironbark או Lemon-scented) הוא עץ קטן וקשה ממשפחת ההדסיים שגדל באופן טבעי על גבעות באזור נהר פלמר שבאזור חצי האי כף יורק וצפון קווינסלנד שבאוסטרליה. מהעלים מפיקים שמן אתרי המשמש לחומרי טעם ולארמותרפיה. מהעלים מכינים תבלינים ורכיבי תה.
עלי אקליפטוס סטיגריאנה מכילים כ-2.9%-3.4% שמן. עליו משמשים כתבלין להוספת ריח נעים לאוכל, עליו משמשים גם בממתקים ולתה. העלים הם בעלי טעם של לימון וגם טעם המזכיר קצת רוזמרין.
אלכסנדרוס ציוליס

אלכסנדרוס ציוליס (ביוונית: Αλέξανδρος Τζιόλης; נולד ב-13 בפברואר 1985 בקטריני שביוון) הוא כדורגלן יווני המשחק בעמדת הקשר האחורי בקבוצת אל פייחה ובנבחרת יוון.
קריירת מועדונים

ציוליס החל את הקריירה שלו בנוער של קבוצת אפולון ליטוקורו, שם שיחק עד 2002. פאניוניוס שלחה סקאוט לעקוב אחר ציוליס ולאחר שהרשים, עבר לקבוצה. בפאניוניוס שיחק 3 עונות, הופיע 61 פעמים והבקיע שלושה שערים. ב-2005 רכשה פנאתינאיקוס את ציוליס עבור 650,000 €.
בפנאתינייקוס שיחק כבלם לצידו של לוקאס וינטרה. בינואר 2009 הושאל לורדר ברמן.
ציוליס הושאל לברמן תמורת 1.6 מיליון יורו והוא השתכר 300,000 יורו לחודש למשך חצי שנה. הוא שיחק עם הקבוצה בעונת 2008/2009 בגביע אופ"א, וב-20 במאי 2009 שותף במהלך משחק הגמר מול שחטאר דונצק כשעלה כמחליף בדקה ה-103, לאחר ששחטאר הבקיעה את השער השני. בסיום המשחק הפסידה ברמן 2-1. ציוליס שותף גם בניצחון ורדר ברמן 0-1 מול באייר לברקוזן בגמר הגביע הגרמני וזה התואר הראשון בו זכה. בשנת 2010 עבר לקבוצת סיינה והושאל לקבוצת ראסינג סנטנדר.
בשנת 2012 חתם בקבוצת מונקו והושאל לקבוצת אפואל ניקוסיה, בה שיחק ברוב משחקי הליגה וזכה עמה באליפות.
בשנת 2013 עבר לקבוצת פאוק סלוניקי והושאל לקבוצת קייסריספור מטורקיה.
ב-30 בינואר 2017 חתם בהארט אוף מידלות'יאן הסקוטית.
ב-4 באוגוסט 2017 חתם באל פאייחה מליגת העל הסעודית.
קריירה בינלאומית

אחרי שרשם 12 הופעות בנבחרת הצעירה עלה לנבחרת הבוגרת ואת הופעתו הראשונה ביצע ב-21 בינואר 2006.
ביורו 2008 שיחק משחק אחד בו הפסידה יוון 2-1 מול ספרד ולא עלתה משלב הבתים. במונדיאל 2010 פתח בכל משחקי הנבחרת ששוב לא עלתה משלב הבתים. לאחר מכן החליט מאמן הנבחרת, פרננדו סנטוש להדיח אותו והוא לא נכלל בסגל למשחקי יורו 2012. בעקבות הופעותיו הטובות במשחקי פאוק סלוניקי וקייסריספור, הוא הוחזר לסגל הנבחרת שהגיעה לשלב שמינית הגמר.